August | 2011 | Pikkelik se blik
…maar ek kon nie…
Dit broei nou al 'n geruime tyd hier in my binneste. Ek het dit al oorweeg, heroorweeg, daarvoor besluit en dan weer daarteen besluit. Dis eenvoudig nie 'n maklike besluit nie. Vir maande nou al wil ek hierdie blog delete. Uitwis, wegvee en gisteraand besluit ek vanaand is die aand.
Ek het voor my rekenaar gaan sit, gereed, oorgehaal… en besluit toe om vir oulaas net weer 'n paar goed te lees. Dit was die grootste fout denkbaar. Vir die helfte van die nag het ek aan die blog gelees. Van die heel eerste inskrywing af, elke liewe een. Ek het elke song geluister en elke foto gekyk.
Weereens gelag dat die trane loop en ook gehuil dat die trane loop.
Nodeloos om te sê, ten spyte van die feit dat ek eenvoudig nie meer die tyd het om te skryf nie, dat ek nie werklik eers meer die 'muse' het om te skryf nie, kon ek eenvoudig nie die stukkie van my lewe uitvee nie.
Want skielik het ek besef dat die blog ook 'n plek het in my lewe, en al skryf ek dan nie so gereeld as ek wil nie, en al is daar bitter min van die oorspronklike klomp kêkkelkouse oor. Is daar nuwe mense om te lees, nuwe stories om oor te lag en nuwe idees om te deel.
So dit wil al vir my voorkom of hierdie bloggie maar hier gaan sit met sporadiese nuwe inskrywings tot die dag wat ek my kop neerlê.